KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Lejn Unjoni Ekonomika u Monetarja Profonda u Ġenwina Koordinazzjoni ex ante ta’ pjanijiet għal riformi maġġuri ta’ politika ekonomika /* COM/2013/0166 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Lejn Unjoni Ekonomika u Monetarja Profonda u Ġenwina Koordinazzjoni ex ante ta’ pjanijiet għal riformi maġġuri ta’ politika ekonomika 1. Introduzzjoni It-tagħlimiet li nkisbu mill-kriżi riċenti ekonomika, finanzjarja u tad-dejn sovran wasslu għal analiżi maġġuri tal-governanza ekonomika tal-UE u tal-Unjoni Ekonomika u Monetarja (UEM). Is-sorveljanza ta’ politiki ekonomiċi, baġitarji u strutturali li nġabet flimkien fis-Semestru Ewropew għamlet lill-EUM aktar robusta milli kienet fil-bidu tal-kriżi u mgħammra aħjar għall-futur. L-ambitu tagħha kiber sabiex jinkludi l-kompetittività u l-iżbilanċi interni u esterni skont il-Proċedura ta’ Żbilanċi Makroekonomiċi (MIP). Il-qafas ġdid ta’ governanza huwa mfassal sabiex jgħin lill-Unjoni toħroġ aktar b’saħħitha mill-kriżi billi jagħti spinta lill-kompetittività, lill-produttività, lill-potenzjal tat-tkabbir, lill-koeżjoni soċjali u lill-konverġenza ekonomika. Dan se jgħin lill-UE internament u jsaħħaħ ukoll ir-rwol internazzjonali tagħha bħala attriċi ewlenija fl-ekonomija globali. L-arkitettura tas-sorveljanza ekonomika ġdida fl-UE, u fiż-żona tal-euro b’mod partikulari, tipprevedi d-differenzazzjoni bejn l-Istati Membri skont il-kundizzjonijiet ekonomiċi tagħhom. Dan huwa rifless fl-istrumenti ta' politika differenti li jvarjaw minn sorveljanza preventiva permezz tas-Semestru Ewropew[1] għal sorveljanza korrettiva[2] għal sorveljanza tal-kriżi ta’ Stat Membru li jirrikorri għal garanziji ta’ kontinġenza. Sabiex jikkumplimenta dan il-qafas ta’ governanza, il-Kummissjoni tqis li huwa importanti li l-pjanijiet nazzjonali għal kwalunkwe riforma maġġuri ta’ politika ekonomika jiġu vvalutati u u diskussi fil-livell tal-UE qabel ma jittieħdu deċiżjonijiet finali fil-livell nazzjonali. Dan jiżgura wkoll li l-Istati Membri jinternalizzaw id-dimensjoni tal-livell tal-UE ta' riformi ewlenin fil-proċess tat-teħid ta’ deċiżjoni nazzjonali tagħom. Din hija magħrufa bħala koordinazzjoni ex ante, li tirrifletti wkoll l-ispirtu tal-Artikolu 121(1) tat-Trattat[3]. Il-kunċett ta’ koordinazzjoni ex ante ta’ pjanijiet ta’ riformi maġġuri ta' politika ekonomika ġie introdott mit-Trattat dwar Stabbiltà, Koordinazzjoni u Governanza fl-Unjoni Ekonomika u Monetarja (TSKG)[4]. L-Artikolu 11 tat-TSKG jinkludi impenn għal diskussjoni ex ante u, fejn xieraq, koordinazzjoni tal-pjanijiet kollha għal riformi maġġuri ta’ politika ekonomika. It-TSKG jipprevedi l-inkorporazzjoni tas-sustanza tiegħu fil-qafas legali tal-Unjoni Ewropea fi żmien ħames snin, l-aktar tard, mid-data tad-dħul fis-seħħ tiegħu. Filwaqt li l-qafas ta’ sorveljanza ekonomika attwali tal-UE jinkludi proċess għal koordinazzjoni tal-politika ekonomika, dan ma jipprevedix diskussjoni u koordinazzjoni strutturata ex ante tal-pjanijiet ta’ riforma ekonomika ewlenin, kif previst fl-Artikolu 11 tat-TSKG. Ġie kkonfermat ukoll impenn biex jiġu diskussi riformi maġġuri b’effetti konsekwenzjali potenzjali fir-Rakkomandazzjoni tal-Kunsill tal-2012 dwar l-implimentazzjoni tal-linji gwida ġenerali għall-politiki ekonomiċi li l-munita tagħhom hija l-euro[5]. Il-Kummissjoni diġà stabbiliet xi riflessjonijiet dwar koordinazzjoni ex ante fil-Pjan ta' Azzjoni tagħha dwar Unjoni Ekonomika u Monetarja Profonda u Ġenwina f’Novembru 2012[6]. Il-Kunsill Ewropew tat-13 u l-14 ta’ Diċembru 2012 talab lill-Presidenti tal-Kunsill Ewropew u tal-Kummissjoni sabiex ikomplu l-ħidma tagħhom fl-oqsma tal-koordinazzjoni tar-riformi nazzjonali, id-dimensjoni soċjali tal-UEM li tinkludi d-djalogu soċjali, il-fattibiltà u l-modalitajiet ta’ arranġamenti kuntrattwali miftiehma b’mod reċiproku għall-kompetittività u t-tkabbir, u mekkaniżmi ta’ solidarjetà li jistgħu jtejbu l-isforzi li jsiru mill-Istati Membri li jidħlu f’arranġamenti bħal dawn[7]. Din il-Komunikazzjoni tikkontribwixxi għad-dibattitu li għaddej bħalissa bejn il-partijiet interessati ewlenin dwar il-passi li jmiss lejn UEM profonda u ġenwina, b’mod partikulari l-Parlament Ewropew, l-Istati Membri, u l-parlamenti nazzjonali. Hija tikkonċentra fuq modi kif timplimenta koordinazzjoni ex ante ta’ pjanijiet għal riformi maġġuri ta’ politika ekonomika skont it-Trattati eżistenti. 2. Għażla ta’ riformi suġġetti għal koordinazzjoni ex ante Il-Kummissjoni tqis li koordinazzjoni ex ante għandha tikkonċerna biss pjanijiet maġġuri ta' riforma ekonomika nazzjonali u li għandha sseħħ fi stadju bikri qabel ma jiġu adottati l-miżuri. Ir-raġuni għal koordinazzjoni ex ante hija sabiex tiżgura li jitqiesu wkoll l-effetti konsekwenzjali possibbli ta' riformi maġġuri ekonomiċi fi Stat Membru wieħed fuq Stati Membri oħra u/jew fuq iż-żona tal-euro u l-UE b'mod usa’ fil-proċess nazzjonali ta’ teħid tad-deċiżjonijiet. Il-mod kif jiġu implimentati riformi jista’ jinfluwenza t-tħaddim bla xkiel tal-UEM. Sabiex timmassimizza l-effetti konsekwenzjali pożittivi u timminimizza dawk negattivi, il-Kummissjoni qed tikkunsidra li tipproponi li r-riformi li għandhom jiġu kkordinati għandhom ikunu rilevanti filwaqt li jitqiesu l-filtri li ġejjin: · Il-kummerċ u l-kompetittività huma fost il-kanali ewlenin li minnhom jiġu trażmessi l-effetti konsegwenzjali. Ir-riformi fis-suq tal-prodotti, tas-servizzi u tax-xogħol kif ukoll ċerti riformi tat-taxxa jistgħu jaffettwaw l-impjiegi u t-tkabbir fl-Istat Membru li jimplimentahom, u għaldaqstant id-domanda għall-prodotti u s-servizzi minn Stati Membri oħra. Dan huwa għaliex riforma jista’ jkollha wkoll impatt pożittiv jew negattiv fuq il-kompetittività marbuta mal-prezzijiet u dik mhux marbuta mal-prezzijiet tal-Istat Membru li jkun għaddej mir-riforma. · Kanal ieħor li minnu jiġu vvalutati l-effetti konsekwenzjali huma s-swieq finanzjarji. Xi riformi jistgħu jipproduċu effetti konsekwenzjali permezz tas-swieq finanzjarji meta r-riformi jżidu l-abbiltà tal-Istat Membru li jiflaħ għal xokkijiet esterni u jillimita r-riskju ta’ kontaġju ta’ primjums tar-riskju f’każ ta’ tħassib fir-rigward ta’ sostenibbiltà tad-dejn. · Fl-aħħar nett, hemm ukoll kunsiderazzjonijiet ta’ ekonomija politika. Filwaqt li huwa fl-interess ta’ kull Stat Membru li jrawwem riformi li jtejbu l-kompetittività, l-implimentazzjoni b'suċċess trid tqis l-oppożizzjoni domestika possibbli għar-riformi. Riformi kkordinati madwar l-Istati Membri jistgħu jgħinu biex jikkomunikaw l-effetti usa’ fuq il-benessri tar-riforma strutturali. Pereżampju, l-Istati Membri jistgħu jitgħallmu mill-politiki ta’ xulxin. Il-kejl komparattiv, it-tagħlim reċiproku u l-iskambju tal-aħjar prattiki — abbażi ta’ eżempji individwali jew ħarsa ġenerali orizzontali ta’ riformi implimentati — jistgħu jkunu ta’ għajnuna kif intwera diġà fil-ħidma ta’ ħafna Kumitati tal-Kunsill. Mistoqsijiet għall-konsultazzjoni: · Taqbel li l-koordinazzjoni ex ante formali ta’ riformi maġġuri ta’ politika fil-livell tal-UE għandha tkun limitata għal riformi ewlenin? · Taqbel li riformi ewlenin bħal dawn jinkludu l-kompetittività, l-impjiegi, il-funzjonament tas-swieq tal-prodotti u tas-servizzi u l-industriji tan-netwerks, is-sistemi tat-taxxa, kif ukoll l-istabbiltà finanzjarja u s-sostenibbiltà fiskali? Hemm xi qasam minn dawn li għandi jiġi eskluż? Hemm xi qasam ieħor li għandu jiġi inkluż? · Il-filtri identifikati hawn fuq huma dawk korretti jew għandhom jitqiesu xi oħrajn? 3. Qafas għall-koordinazzjoni ex ante ta’ pjanijiet għal riformi maġġuri ta’ politika ekonomika 3.1. Liema Stati Membri għandhom ikunu involuti? Filwaqt li hemm konsegwenzi potenzjali bejn l-Istati Membri kollha tal-UE, dawn l-effetti huma mkabbra fiż-żona tal-euro minħabba l-interdipendenza aktar b’saħħitha tal-Istati Membri taż-żona tal-euro. Għal din ir-raġuni l-Kummissjoni qed tqis li tipporoponi li qafas li jorbot għat-twettiq ta' koordinazzjoni ex ante ta’ pjanijiet ta’ riforma ekonomika maġġuri għandu japplika għall-Istati Membri kollha taż-żona tal-euro. Fl-istess ħin, għandhom jinstabu modi kif jiġu involuti Membri Stati oħra. Dan jirrifletti wkoll l-ispirtu tal-Artikolu 121(1) tat-TFUE li jikkonċerna l-Istati Membri kollha tal-UE. Filwaqt li l-Kummissjoni tqis li Stati Membri li huma soġġetti għal programm ta’ aġġustament makroekonomiku se jkunu eżentati mir-rekwiżiti ta’ rappurtar u d-diskussjonijiet fil-kuntest ta’ koordinazzjoni ex ante, peress li huma diġà soġġetti għal rekwiżiti stretti ta’ rappurtar u monitoraġġ fil-kuntest tal-programm[8], hija qed tqis li tippermetti l-parteċipazzjoni tagħhom fuq bażi volontarja. Mistoqsijiet għall-konsultazzjoni: · Taqbel li l-Istati Membri kollha taż-żona tal-euro għandhom ikunu obbligati jikkoordinaw riformi maġġuri ta’ politika ekonomika ex ante fil-livell tal-UE? · Jekk le, għaliex le? Jekk le, liema Stati Membri għandhom ikunu koperti? · Taqbel li għandhom jinstabu modi kif jiġu inklużi Stati Membri li mhumiex fiż-żona tal-euro? · Taqbel li Stati Membri li jipparteċipaw fi programm ta’ aġġustament makroekonomiku għandhom ikunu eżentati? Għandu jkollhom il-possibbiltà li jippateċipaw fuq bażi volontarja? 3.2. Proċess Il-Kummissjoni qed tqis il-proċess ta’ koordinazzjoni ex ante li ġej: · Huwa se jifforma parti integrali tas-Semestru Ewropew. · L-Istati Membri parteċipanti se jippreżentaw informazzjoni lill-Kummissjoni dwar il-pjanijiet maġġuri ta’ riformi ekonomiċi tagħhom; · Billi l-Istati Membri għandhom prattiki ta’ teħid ta’ deċiżjoni nazzjonali differenti għall-adozzjoni tal-proposti ta’ riformi, l-għażla preċiża taż-żmien tat-trażmissjoni ta’ din l-informazzjoni tista’ tvarja minn Stat Membru għall-ieħor. Madankollu, din l-informazzjoni għandha dejjem tiġi pprovduta fil-ħin għall-valutazzjoni u d-diskussjoni fiż-żona tal-euro jew fil-livell tal-UE. Meta ma jkunux f’sitwazzjonijiet ta’ urġenza, l-Istati Membri għandhom jużaw l-għodod eżistenti, bħall-Programmi Nazzjonali ta' Riforma, biex jippreżentaw l-informazzjoni msemmija qabel. · Fejn l-urġenza tas-sitwazzjoni ekonomika teħtieġ azzjoni immedjata, tista’ titqies dispożizzjoni partikulari ta’ urġenza. Pereżempju, tista’ tingħata approvazzjoni rapida mill-Kummissjoni għal ċertu perjodu limitat li matulu jista’ jseħħ il-proċess normali. · Filwaqt li l-Istati Membri jkunu mistennija jippreżentaw informazzjoni dwar il-pjanijiet ta’ riformi maġġuri ekonomiċi fuq inizjattiva tagħhom stess, fil-qafas tas-Semestru Ewropew, il-Kummissjoni jew il-Kunsill jistgħu jitolbuhom jew jistednuhom jagħmlu dan fejn meħtieġ, pereżempju meta jkunu qed jitħejjew miżuri ġodda ta’ politika wara li jinħatar gvern ġdid. Meta l-Istati Membri jirrapurtaw dwar pjan ta’ riforma maġġuri ta’ politika ekonomika, huma għandhom jipprovdu lill-Kummissjoni b’deskrizzjoni kwalitattiva ddettaljata tar-riforma, inkluża identifikazzjoni tal-mira/i ekonomiċi ewlenija/ewlenin segwita/i, qafas ta’ żmien u stima tal-vantaġġi mistennija mir-riforma, u l-impatt baġitarju tagħha. · Il-Kummissjoni se tagħmel valutazzjoni tal-pjanijiet riċevuti u se tadotta opinjoni dwarhom fi żmien raġonevolment qasir minn meta tirċievi l-informazzjoni minn Stat Membru. Se jkun hemm bżonn ta’ żmien biżżejjed għal valutazzjoni xierqa tal-pjanijiet filwaqt li, fl-istess ħin, għandu jitqies il-proċess nazzjonali tat-teħid tad-deċiżjonijiet. Huwa importani li jiġi żgurat li l-valutazzjoni u d-diskussjonijiet sussegwenti fil-livell tal-UE jistgħu jiġu integrati b'mod xieraq fil-proċess nazzjonali tat-teħid tad-deċiżjonijiet, u jiġi involut il-parlament nazzjonali jew il-partijiet interessati rilevanti bħas-sħab soċjali. Il-proċess għandu jirrispetta bis-sħiħ is-setgħat ta’ teħid tad-deċiżjonijiet nazzjonali, bid-deċiżjoni dwar il-pjan ta’ riforma li jibqa’ f’idejn l-Istat Membru stess. · Il-valutazzjoni tal-Kummissjoni tinkludi jekk ir-riforma proposta aktarx tilħaqx l-iskop iddikjarat tagħha u tikkontribwixxix għat-titjib tal-kompetittività u l-kapaċità tal-aġġustament ta’ dak l-Istat Membru. Il-Kummissjoni tista’ tissuġġerixxi modifiki sabiex tiżgura li r-riformi proposti jilħqu l-iskop tagħhom. Minħabba l-impatt soċjali potenzjali ta’ xi riformi ekonomiċi, titqies kif xieraq id-dimensjoni soċjali[9] tar-riforma. Il-valutazzjoni tqis b’mod speċifiku l-impatt tar-riforma fuq il-funzjonament taż-żona tal-euro u l-effetti konsekwenzjali possibbli fuq Stati Membri oħra. L-opinjoni tal-Kummissjoni tqis ukoll kwalunkwe miżura ta’ sostenn sabiex jiġu minimizzati l-konsegwenzi soċjali ħżiena potenzjali ta’ dawk ir-riformi u effetti negattivi oħra possibbli fuq medda qasira ta' żmien. · Il-valutazzjoni u l-opinjoni tal-Kummissjoni jiġu ppreżentati lill-Kunsill u lill-Grupp tal-euro. Jistgħu jkunu involuti l-formazzjonijiet rilevanti tal-Kunsill fil-proċess ta’ diskussjonijiet dwar il-pjanijiet. Il-Kunsill jista’ jissuġġerixxi modifiki għall-pjan ta’ riforma nazzjonali f'każijiet fejn il-modifiki jistgħu jiġu ġġustifikati mill-effeti mistennija fuq Stati Membri oħra u l-funzjonament tal-UEM. L-opinjonijiet tal-Kummissjoni u l-eżiti tad-diskussjonijiet fil-Kunsill u fil-Grupp tal-euro minn hemm ‘il quddiem għandhom jitqiesu fil-parir dwar politika li jinħarġu għal Stat Membru fil-kuntest tas-Semestru Ewropew. · Fejn ikun rilevanti, il-Kummissjoni tenfasizza (elementi ta’) riformi li hija tqis rilevanti għal Stati Membri oħra. Il-kejl komparattiv u t-tagħlim reċiproku jseħħu wkoll bil-ħidma tal-Kunsill u l-Kumitati tiegħu meta janalizzaw l-politiki nazzjonali f’oqsma ta’ politika individwali. Mistoqsijiet għall-konsultazzjoni: · Taqbel li, barra mill-iskeda annwali għall-Programmi ta’ Riforma Nazzjonali, l-Istati Membri għandhom ikunu jistgħu jinfurmaw lill-Kummissjoni ex ante dwar il-ħsieb għal riformi maġġuri ta’ politika ekonomika nazzjonali? · Taqbel li l-Kummissjoni għandha tkun tista' titlob informazzjoni u tipproponi bidliet għal miżuri proposti li jistgħu jaffettwaw l-interessi ta’ Stati Membri oħra jew iż-żona tal-euro u l-UE kollha kemm hi? 3.3. L-iżgurar ta’ leġittimità demokratika Qafas għall-koordinazzjoni ex ante tal-aktar riformi nazzjonali importanti jista’ jinkoraġġixxi l-imlimentazzjoni u jtejjeb it-tfassil tar-riformi, jiggarantixxi n-natura li ttejjeb l-effiċjenza tar-riforma u jiżgura li jitqiesu l-konsegwenzi fuq pajjiżi oħra fil-proċess nazzjonali. Il-leġittitmità demokratika u r-responsabbiltà tal-proċess iridu jibdew bl-istituzzjonijiet demokratiċi nazzjonali. Il-proċess ġdid li għandu jiġi introdott jirrispetta s-setgħat nazzjonali ta’ teħid tad-deċiżjonijiet, bid-deċiżjoni dwar il-pjan ta’ riforma li jibqa’ f’idejn l-Istat Membru stess. Il-proċess deskritt fit-Taqsima 3.2 hawn fuq huwa mod wieħed kif jintlaħaq dan ir-rekwiżit. Għandha tiġi organizzata koordinazzjoni ex ante fil-livell tal-UE biex tiffaċilita l-proċess ta’ riforma fl-Istati Membri u żżid il-valur permezz ta’ tfassil aħjar tar-riformi. Fil-livell tal-UE wieħed jista’ jaħseb għal proċess ta’ djalogu ekonomiku, pereżempju permezz ta’ stediniet mill-kumitat rilevanti tal-Parlament Ewropew lill-Kummisjoni, lill-President tal-Kunsill jew lill-President tal-Grupp tal-euro sabiex jiddiskutu l-opinjoni tal-Kummissjoni dwar il-pjanijiet ta’ riforma ta’ Stat Membru kif ukoll il-konklużjonijiet tad-diskussjonijiet fil-Kunsill. Il-kumitat rilevanti tal-Parlament Ewropew jista’ jistieden ukoll lill-Istati Membri biex jipparteċipaw fi skambju ta’ opinjonijiet dwar ir-riformi maġġuri ppjanati ta’ politika ekonomika. Mistoqsijiet għall-konsultazzjoni: · Kif jista' l-proċess tat-teħid tad-deċiżjonijiet nazzjonali jiddaħħal fil-koordinazzjoni ex ante? · Taqbel li għandu jkun hemm proċess ta' djalogu fil-livell tal-UE li jinvolvi l-Parlament Ewropew, il-Kunsill u l-Kummissjoni? 4. Il-passi li jmiss Wara din il-konsultazzjoni u diskussjonijiet oħra mal-Parlament Ewropew u l-Kunsill, il-Kummissjoni se tagħmel proposta leġiżlattiva formali, fil-qafas tat-Trattati eżistenti, fl-2013. [1] Implimentat permezz tal-Istrateġja Ewropa 2020 u l-partijiet preventivi tal-Patt ta’ Stabbiltà u Tkabbiru l-Proċedura tal-Iżbilanċi Makroekonomiċi. [2] skont il-partijiet preventivi tal-Patt ta' Stabbiltà u Tkabbir u l-Proċedura ta’ Żbilanċi Makroekonomiċi [3] “L-Istati Membri għandhom iqisu l-linji tal-politika ekonomika tagħhom bħala materja ta’ interess komuni”. [4] http://european-council.europa.eu/media/639173/14_-_tscg.mt.12.pdf. It-Trattat ġie ffirmat mill-Istati Membri kollha tal-UE ħlief għar-Repubblika Ċeka u r-Renju Unit. Daħal fis-seħħ fl-1 ta' Jannar 2013. Sal-20 ta’ Marzu 2013 ġie ratifikat mill-Istati Membri kollha taż-żona tal-euro ħlief għall-Belġju, il-Lussemburgu, Malta u l-Pajjiżi l-Baxxi. Id-Danimarka u r-Rumanija wkoll irratifikaw it-Trattat u ddikjaraw l-intenzjoni tagħhom li jintrabtu bid-dispożizzjonijiet fiskali u ekonomiċi tiegħu (Titoli III u IV) inkluż l-Artikolu 11. Għall-firmatarji l-oħrajn li mhumiex taż-żona tal-euro dawn id-dispożizzjonijiet se japplikaw ladarba jiġi rratifikat it-Trattat u meta tidħol fis-seħħ id-deċiżjoni li titneħħa d-deroga jew eżenzjoni tagħhom jew meta jipprovdu dikjarazzjoni simili. [5] ĠU C 219, 24.7.2012, p. 95. [6] http://ec.europa.eu/commission_2010-2014/president/news/archives/2012/11/pdf/blueprint_en.pdf [7] http://www.consilium.europa.eu/uedocs/cms_data/docs/pressdata/en/ec/134353.pdf, par 12. [8] L-Istati Membri li huma soġġetti għal programm ta’ aġġustament makroekonomiku diġà huma soġġetti għal rekwiżiti stretti ta’ rappurtar u ta’ sorveljanza fil-kuntest tal-programm - Proposta għal Regolament tal-Parlament Ewrope u tal-Kunsill dwar it-tisħiħ tas-sorveljanza ekonomika u baġitarja tal-Istati Membri li jesperjenzaw jew ikunu mhedda b'diffikultajiet gravi fir-rigward tal-istabilità finanzjarja tagħhom fiż-żona tal-euro - http://eur-lex.europa.eu/LexUriServ/LexUriServ.do?uri=COM:2011:0819:FIN:MT:PDF [9] Il-Kummissjoni se tagħmel proposti ġodda għal aktar tisħiħ tad-dimensjoni soċjali tas-Semestru Ewropew, mingħajr ma toħloq proċeduri ġodda.